b'\n_START_ARTICLE_\nZlatna vrata u Kijevu\n_START_PARAGRAPH_\nZlatna vrata u Kijevu (ukrajinski: \xd0\x97\xd0\xbe\xd0\xbb\xd0\xbe\xd1\x82\xd1\x96 \xd0\xb2\xd0\xbe\xd1\x80\xd0\xbe\xd1\x82\xd0\xb0) su jedna od glavnih znamenitosti Kijeva._NEWLINE_Sada\xc5\xa1nja Zlatna vrata su rekonstrukcija nekada\xc5\xa1njih, koja su o\xc5\xa1te\xc4\x87ena tijekom vremena. Bila su glavni orijentir u drevnom Kijevu i prolaz u staroj gradskoj tvr\xc4\x91avi. Trenutno slu\xc5\xbee kao muzej. Isti naziv ima obli\xc5\xbenje kazali\xc5\xa1te i postaja Kijevskog metroa._NEWLINE_Moderna povijest prihva\xc4\x87a ova Zlatna vrata, kao jedna od tri vrata izgra\xc4\x91ena za vrijeme Jaroslava Mudroga. Zlatna vrata su izgra\xc4\x91ena u vremenu od 1017. do 1024., otprilike u isto vrijeme kada i Katedrala sv. Sofije._NEWLINE_Nakon \xc5\xa1to je izgra\xc4\x91ena crkva Navje\xc5\xa1tenja pokraj vrata, svojim zlatnim kupolama postala je istaknuti orijentir lako vidljiv izvan grada. Od tada, su ova vrata i dobila ime "Zlatna vrata". Na vratima je prolaz visok oko 40 metara i \xc5\xa1irok 20 metara. Gotovo pola tisu\xc4\x87lje\xc4\x87a, slu\xc5\xbeio je kao slavoluk, istaknuti simbol u Kijevu._NEWLINE_Godine 1982., Zlatna vrata u potpunosti su obnovljena za 1500. godi\xc5\xa1njicu Kijeva, iako nema \xc4\x8dvrstih dokaza kako su izvorna vrata stvarno izgledala._NEWLINE_Godine 1989. sa \xc5\xa1irenjem Kijevskoga metroa, otvorena je postaja u blizini Zlatnih vrata, koja se tako i zove. Ono \xc5\xa1to je \xc4\x8dini jedinstvenom je, da se njena graditeljska cjelina temelji na ukrasima drevnih ukrajinskih crkava._NEWLINE_Godine 1997., otkriven je u blizini spomenik Jaroslavu Mudrome.'